कंगना ने स्वरा भास्कर को शादी की बधाई देते हुए लिखा.. 'दोनों साथ में खुश दिख रहें'
Bollywood Actress Kangana Ranaut Congratulates Swara On Her Marriage - स्वरा भास्कर ने कल यानी 16 फरवरी को कोर्ट मैरिज की तस्वीरें पोस्ट कर सबको चौंका दिया था। कई सेलिब्रिटिज ने उन्हें शादी की शुभकामनाएं दी, लेकिन सबसे ज्यादा चर्चा कंगना रनोट के बधाई संदेश की हो रही हैं
स्वरा भास्कर ने कल यानी 16 फरवरी को कोर्ट मैरिज की तस्वीरें पोस्ट कर सबको चौंका दिया था। कई सेलिब्रिटिज ने उन्हें शादी की शुभकामनाएं दी, लेकिन सबसे ज्यादा चर्चा कंगना रनोट के बधाई संदेश की हो रही है।
कंगना ने स्वरा को बधाई देते हुए लिखा है कि आप दोनों साथ में खुश दिख रहे हैं, शादियां तो दिलों में होती है बाकी सब दिखावा है। हालांकि पिछले कुछ सालों में कंगना और स्वरा के बीच कई बार विवाद देखने को मिला है। 2020 में ट्विटर पर बहस के दौरान कंगना ने स्वरा को बी ग्रेड एक्ट्रेस कह दिया था।
करण जौहर को सपोर्ट करने पर स्वरा पर भड़की थीं कंगना
कंगना रनोट ने 2021 में एक इंटरव्यू के दौरान स्वरा और तापसी पन्नू पर कमेंट किया था। उन्होंने कहा था कि दोनों आउटसाइडर होने के बावजूद करण जौहर को इम्प्रेस करने के लिए नेपोटिज्म का सपोर्ट करती हैं, फिर भी उन्हें फिल्मों में काम नहीं मिलता है।
कंगना के इस स्टेटमेंट पर स्वरा ने कटाक्ष करते हुए लिखा था कि वो ऐसे कमेंट्स को कॉम्प्लिमेंट के तौर पर लेती हैं।
स्वरा ने कहा - हम दोनों फ्रैंक लड़कियां हैं
2022 में Mashable India के साथ एक इंटरव्यू में स्वरा ने अपनी और कंगना के बीच हुई बहस पर बात की थी। उन्होंने कहा, 'मैं एक फ्रैंक लड़की हूं, कंगना भी फ्रैंक लड़की है, तो हमने एक दूसरे से बात कर ली। उसने अपना पॉइंट ऑफ व्यू शेयर किया और मैंने अपना..। मुझे लगता है कि ठीक है, ऐसा होता रहता है।'
स्वरा ने शादी की तस्वीरें शेयर कर सबको चौंकाया
स्वरा भास्कर ने कल यानी 16 फरवरी कोर्ट मैरिज की तस्वीरें शेयर कर सबको चौंका दिया था। उन्होंने समाजवादी पार्टी की यूथ विंग 'समाजवादी युवजन सभा' के महाराष्ट्र प्रदेश अध्यक्ष फहाद अहमद से शादी की है।
स्वरा की शादी 6 जनवरी को हुई थी, लेकिन इसका ऑफिशियल अनाउंसमेंट उन्होंने कल किया। उन्होंने सोशल मीडिया पर 2 मिनट 5 सेकेंड का वीडियो पोस्ट करके अपनी लव स्टोरी भी सुनाई।
कैसे शुरू हुई स्वरा-फहाद की लव स्टोरी
फहाद और स्वरा की पहली मुलाकात जनवरी 2020 में CAA के खिलाफ हो रहे प्रोटेस्ट के दौरान हुई थी। दोनों एक साथ सरकार की खिलाफत कर रहे थे। प्रोटेस्ट के दौरान दोनों की विचारधाराएं मिली, दोस्ती हुई और बातचीत का सिलसिला शुरू हो गया। मार्च 2020 में फहाद ने स्वरा को अपनी बहन की शादी पर बुलाया। हालांकि स्वरा ने फहाद को ये कह कर मना कर दिया कि वो अपनी किसी शूटिंग में व्यस्त हैं।
2020 से लेकर 2022 तक, इन दो सालों में दोनों के बीच नजदीकियां बढ़ीं। नजदीकियां इतनी बढ़ गई कि दोनों को एक दूसरे से प्यार हो गया। आखिरकार 6 जनवरी को दोनों ने स्पेशल मैरिज एक्ट, 1954 के तहत कोर्ट में शादी के पेपर्स दाखिल किए और शादी कर ली। स्वरा ने सोशल मीडिया के जरिए कहा है कि उन्होंने अभी कोर्ट में शादी की है लेकिन अगले महीने तक वो ट्रेडिशनल तरीके से शादी करेंगे।
अब शहनाई वाली शादी की तैयारी कर रही हैं स्वरा
स्वरा ने ट्विटर पर पोस्ट करके जानकारी दी है उन्होंने स्पेशल मैरिज एक्ट के तहत शादी की है, और अब शहनाई वाली शादी करने के लिए तैयारी कर रही हैं। स्वरा ने ये भी बताया कि उन्होंने अपनी शादी के लिए अपनी मां की साड़ी और जेवर पहने थे। साथ ही उन्होंने अपने परिवार और दोस्तों का शुक्रिया अदा किया है।
राइटर हिमांशु शर्मा को डेट कर चुकी हैं स्वरा
स्वरा भास्कर की राइटर हिमांशु शर्मा के साथ डेटिंग की खबरें आई थीं। दोनों की मुलाकात रांझणा के सेट पर हुई थी। करीब पांच साल डेट करने के बाद 2019 में दोनों का ब्रेकअप हो गया। स्वरा से ब्रेकअप के बाद हिमांशु ने कनिका ढिल्लन से शादी कर ली। कनिका भी बॉलीवुड की फेमस राइटर हैं।
